Document ID: 31997R0120

Padomes Regula (EK) Nr. 120/97
(1997. gada 20. janvāris),
ar ko groza Regulu (EK) Nr. 259/93 par uzraudzību un kontroli attiecībā uz atkritumu pārvadājumiem Eiropas Kopienā, ievešanu tajā un izvešanu no tās
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 130.s panta 1. punktu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar 189.c pantā paredzēto procedūru [3],
ņemot vērā Padomes Regulu (EEK) Nr. 259/93 (1993. gada 1. februāris) par uzraudzību un kontroli attiecībā uz atkritumu pārvadājumiem Eiropas Kopienā, ievešanu tajā un izvešanu no tās [4], un jo īpaši tās 16. pantu,
tā kā Eiropas Kopiena kopš 1994. gada 7. februāra ir pievienojusies Bāzeles Konvencijai par bīstamo atkritumu starptautisko pārvadājumu un to apglabāšanas kontroli;
tā kā Bāzeles konvencijas dalībvalstu Otrajā konferencē vienprātīgi tika pieņemts lēmums ("Lēmums II/12") tūlīt aizliegt to bīstamo atkritumu eksportu, kuri paredzēti apglabāšanai, no ESAO valstīm uz valstīm, kas nav ESAO dalībvalstis, un no 1998. gada 1. janvāra aizliegt to bīstamo atkritumu eksportu, kas paredzēti pārstrādei vai reģenerācijai, no ESAO valstīm uz valstīm, kas nav ESAO dalībvalstis;
tā kā Bāzeles konvencijas dalībvalstu Trešajā konferencē vienbalsīgi tika pieņemts lēmums ("Lēmums III/1") par grozījumiem Konvencijā, lai aizliegtu jebkādu bīstamo atkritumu eksportu, kuri paredzēti apglabāšanai, no Konvencijas VII pielikumā iekļautajām valstīm uz valstīm, kas nav iekļautas minētajā pielikumā, un lai no 1998. gada 1. janvāra aizliegtu jebkādu Konvencijas 1. panta 1. punkta a) apakšpunktā minēto bīstamo atkritumu eksportu, kas paredzēti reģenerācijas darbībām, no valstīm, kas iekļautas Konvencijas VII pielikumā, uz valstīm, kas nav iekļautas minētajā pielikumā;
tā kā Kopienas noteiktās bīstamo atkritumu definīcijas pašlaik pilnībā nesakrīt ar Bāzeles konvencijas definīcijām un tā kā tas var novest pie situācijas, kad tie atkritumi, uz ko attiecas Bāzeles konvencijas eksporta aizliegums, joprojām tiek eksportēti no Kopienas, Kopienas definīcijas un saraksti, kas uz to attiecas, būtu jāpieskaņo Bāzeles konvencijai;
tā kā ir jāizstrādā Regulas (EEK) Nr. 259/93 V pielikums, kurā būtu iekļauti bīstamie atkritumi, uz ko attiecas Bāzeles konvencijas eksporta aizliegums;
tā kā Komisijai ne vēlāk kā 1998. gada 1. janvārī būtu jāpārskata un jāgroza iepriekšminētais V pielikums, pilnībā ņemot vērā tos atkritumus, kuri iekļauti atkritumu sarakstā, kas apstiprināts saskaņā ar 1. panta 4. punktu Padomes Direktīvā 91/689/EEK (1991. gada 12. decembris) par bīstamajiem atkritumiem [5], un jebkurus to atkritumu sarakstus, kuri raksturoti kā bīstami Bāzeles konvencijas nozīmē; tā kā sākot ar 1998. gada 1. janvāri būtu jāaizliedz pārstrādei paredzēto atkritumu eksports, kas iekļauti minētajā V pielikumā, izņemot eksportu uz valstīm, uz ko attiecas ESAO lēmums;
tā kā varētu būt vajadzība laiku pa laikam pārskatīt minēto V pielikumu, lai atspoguļotu starp Bāzeles konvencijas dalībvalstīm panāktos nolīgumus par to, kādi atkritumi būtu raksturojami kā bīstami šīs konvencijas nozīmē;
tā kā pusēm tiek lūgts sadarboties un aktīvi strādāt, lai nodrošinātu iedarbīgu Bāzeles konvencijas dalībvalstu konferencēs pieņemto lēmumu II/12 un III/1 ieviešanu;
tā kā attiecībā uz apglabāšanai paredzētajiem atkritumiem Regulas (EEK) Nr. 259/93 14. pants jau aizliedz jebkādu šādu atkritumu eksportu uz valstīm, kas nav ESAO dalībnieces; tā kā minētās regulas 18. pants aizliedz atkritumu jebkādu eksportu uz Āfrikas, Karību jūras un Klusā okeāna valstīm;
tā kā pašlaik minētā regula nenosaka pilnīgu pārstrādei vai reģenerācijai paredzētu bīstamo atkritumu eksportu uz valstīm, kas nav ESAO dalībnieces;
tā kā minētā regula tāpēc būtu jāgroza,
IR PIEŅĒMUSI ŠO REGULU.
1. pants
Regulas (EEK) Nr. 259/93 16. panta 1. punktu aizstāj ar šādu punktu:
"1. Ir aizliegts jebkāds tādu reģenerācijai paredzētu atkritumu eksports, kas iekļauti V pielikumā, izņemot eksportu uz:
a) valstīm, uz kurām attiecas ESAO lēmums;
b) citām valstīm:
- kuras ir pievienojušās Bāzeles konvencijai un/vai ar kurām Kopiena vai Kopiena un tās dalībvalstis ir noslēgušas divpusējus vai daudzpusējus, vai reģionālus līgumus vai nolīgumus saskaņā ar Bāzeles konvencijas 11. pantu un šā panta 2. punktu. Tomēr no 1998. gada 1. janvāra ir aizliegts jebkāds šāds eksports,
- ar kurām dalībvalstis atsevišķi ir noslēgušas divpusējus līgumus un nolīgumus pirms šīs regulas spēkā stāšanās dienas, ciktāl šie līgumi un nolīgumi saskan ar Kopienas tiesību aktiem un Bāzeles konvencijas 11. pantu un šā panta 2. punktu. Par šiem līgumiem un nolīgumiem tiek paziņots Komisijai triju mēnešu laikā no šīs regulas piemērošanas dienas vai no iepriekš minēto līgumu spēkā stāšanās dienas atkarībā no tā, kurš datums ir agrāk, un tie zaudē savu spēku, kad līgumi vai nolīgumi tiek noslēgti saskaņā ar pirmo ievilkumu. Tomēr no 1998. gada 1. janvāra ir aizliegts jebkāds šāds eksports.
Komisija saskaņā ar Direktīvas 75/442/EEK 18. pantā noteikto kārtību pēc iespējas ātrāk, bet ne vēlāk kā līdz 1998. gada 1. janvārim pārskata un papildina šīs regulas V pielikumu, pilnībā ņemot vērā tos atkritumus, kuri iekļauti atkritumu sarakstā, kas apstiprināts saskaņā ar 1. panta 4. punktu Padomes Direktīvā 91/689/EEK (1991. gada 12. decembris) par bīstamajiem atkritumiem [6], un jebkurus to atkritumu sarakstus, kas raksturoti kā bīstami Bāzeles konvencijas nozīmē.
V pielikumu vajadzības gadījumā turpmāk pārskata un groza saskaņā ar to pašu kārtību. Komisija jo īpaši pārskata pielikumu, lai ieviestu Bāzeles konvencijas dalībvalstu lēmumus par to, kādi atkritumi raksturojami kā bīstami Bāzeles konvencijas nozīmē, un lai ņemtu vērā labojumus atkritumu sarakstā, kas apstiprināts saskaņā ar Direktīvas 91/689/EEK 1. panta 4. punktu."
2. pants
Regulai (EEK) Nr. 259/93 pievieno šādu V pielikumu:
"V PIELIKUMS
Atkritumi, kas uzskaitīti šīs regulas III pielikumā.
Atkritumi, kas uzskaitīti šīs regulas IV pielikumā.
"3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1997. gada 20. janvārī

Labels: 0
3
8
20